Predkladacia správa

Materiál sa predkladá na rokovanie vlády Slovenskej republiky na základe uznesenia vlády SR č. 690 zo dňa 14. septembra 2005 k analýze a návrhu ďalšieho postupu v oblasti vyplácania dividend od spoločností s majetkovou účasťou štátu a Fondu národného majetku SR, ktoré v bode B.3. ukladá ministrovi dopravy, pôšt a telekomunikácií SR „predložiť na rokovanie vlády analýzu ziskovosti a návrh opatrení na zvýšenie výšky vyplácaných dividend v spoločnosti Slovak Telecom, a. s.“ v termíne do 30. novembra 2005. 
Predkladaný materiál obsahuje informácie o spoločnosti Slovak Telecom, a. s. a o jeho podnikateľských zámeroch na telekomunikačnom trhu, hospodárskych výsledkoch dosiahnutých v roku 2004 s výhľadom na ďalšie roky 2005 - 2008 a vývojom dividendovej politike spoločnosti. Ciele, ktoré si spoločnosť stanovila na ďalšie obdobia, priamo vyplývajú zo stratégie a reflektujú na vývoj telekomunikačného trhu. Jedným z hlavných cieľov je stabilizovať zákaznícku základňu a ponúknuť produkty, ktoré lepšie a vernejšie zohľadňujú požiadavky a potreby zákazníka. Spoločnosť bude pokračovať v procese transformácie s cieľom zvýšenia vnútornej efektívnosti a produktivity. Stanovené zámery spoločnosti sa prejavia v budúcnosti aj na raste výšky očakávaného zisku, a tým aj vytvorenie pozitívnej základne pre zvyšovanie výšky dividend pre akcionárov. Napriek tomu, že Ministerstvo dopravy, pôšt a telekomunikácií SR je akcionárom s menšinovým 34 % majetkovým podielom štátu v akciovej spoločnosti bude spolu s Fondom národného majetku SR, ktorý je 15 % vlastník akcií spoločnosti, naďalej presadzovať na valných zhromaždeniach návrhy smerujúce k vyplácaniu predpokladanej výšky dividend. Spoločnosť Slovak Telecom, a. s. dlhodobo každoročne dosahuje zisk, ktorý spolu s vytvorenými finančnými zdrojmi v podobe nerozdeleného zisku z minulých období, vytvára predpoklad pre získanie dividend v rokoch 2006 – 2008 na úrovni stanovenej štátnym rozpočtom. 

Predkladaný materiál nemá negatívny vplyv na zamestnanosť, nemá dopad na obyvateľov ani na životné prostredie. Vplyv tohto materiálu na verejný rozpočet je uvedený v doložke finančných, ekonomických, environmentálnych vplyvov a vplyvov na zamestnanosť.